**Образац 12**

**ЈП СТАНДАРД**

**ИЗВЕШТАЈ О СТЕПЕНУ УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА**

За период од 01.01. до ­­30.06.2022. године

ЈАГОДИНА 29.07.2022.

**I ОСНОВНИ СТАТУСНИ ПОДАЦИ**

Пословно име: ЈП Стандард

Седиште: Јагодина, Краља Петра I бр.4

Претежна делатност: Производња и дистрибуција воде

Матични број: 07114885

ПИБ:101322413

Надлежно министарство: Министарство државне управе и локалне самоуправе

Делатности јавног предузећа су: производња и дистрибуција воде, одвод отпадних вода са пречишћавањем, одржавање чистоће у граду, одржавање и изградња зелених површина у граду, организација промета на пијацама, гробљанске услуге и други послови.

Годишњи Програм пословања ЈП Стандард бр.10721 усвојен је 30.11.2021. одлуком надзорног одбора ЈП Стандард бр. 10686-2. Решење Скупштине града Јагодине бр: 020—327/2021-01, о одавању сагласности на усвојени Програм пословања донето је на седници одржаној 20.12. 2021. и објављено је у службеном гласнику града Јагодине бр. 22

**II ОБРАЗЛОЖЕЊЕ ПОСЛОВАЊА**

Основна делатност ЈП Стандард је производња и дистрибуција воде.

У периоду од 01.01.2022. до 30.06.2022. произведено је и граду испоручено 3.256.548 м3 воде.

Количина произведене воде је у складу са планом.

**III ОБРАЗЛОЖЕЊЕ ОБРАЗАЦА**

1. БИЛАНС УСПЕХА

Пословни приходи су мањи у односу на план за 31% за период јануар-јун 2022. У овом периоду је планирано повећање продаје производа и услуга, али до тога није дошло у очекиваном обиму па су самим тим и планирани приходи мањи. Обим посла је ипак повећан у односу на претходни квартал .

Приходи од продаје робе су повећани јер је дошло до повећања набавних и продајних цена.

Финансијски приходи су повећани због обрачуна камата на дуговања.

Пословни расходи су мањи с обзиром да није било утрошка материјала и горива за планиране активности продаје производа и услуга, које су такође мање од планираних.

Финансијски расходи су такође мањи у односу на план због смањених обавеза за камате.

На крају првог картала постојао је нето губитак из редовног пословања у износу од 4.325.000. Закључно са 30.06 ситуација је повољнија и постоји нето добитак у износу од 46.191.000 динара.

2. БИЛАНС СТАЊА

Основни капитал је непромењен и износи 61.758.000 динара.

Стална имовина је већа за 7% у односу на план за период јануар-јун 2022. зато што је извршена набавка планираних средстава за рад које није било у претходном периоду.

Дугорочни финансијски пласмани и дугорочна потраживања, тачније учешће у капиталу правних лица је доста веће од планираног. Разлог томе је пребијање потраживања са фабриком каблова. ЈП Стандард је овим путем дошло у посед акција чија вредност износи око 28.830.000 динара.

Обртна имовина већа је у односу на план за 11% и залихе за 30% због повећане набавке резервних делова и материјала неопходних за извођење радова у водоводу.

Укупан капитал је повећан у односу на план због повећања нераспоређеног добитка из ранијих година.

Дугорочне обавезе су у складу са планом.

Краткорочне обавезе су мање у односу на план, јер није било кредитног задужења које је планирано за набавку добара.

Обавезе из пословања су мање зато што је због смањења продаје производа и услуга смањена и набавка материјала и добара за реализацију истих.

3. ИЗВЕШТАЈ О ТОКОВИМА ГОТОВИНЕ

Приливи готовине из пословних активности су 8 % мањи од планираних због повећања активности у периоду јануар-јун 2022.

Одливи готовине из пословних активности су у складу са планом.

Укупан прилив готовине износи 449.243.000, а укупан одлив 446.082.000. И прилив и одлив су за 12% односно 11% већи од плана , што је такође последица повећане активности ЈП Стандард у другом кварталу, и представља бољи резултат него на крају предходног квартала.

Готовина на крају обрачунског периода износи 3.592.696,00 динара.

4. ТРОШКОВИ ЗАПОСЛЕНИХ

Маса зарада (БРУТО 1), износи 179.310.583, а планирано је 180.620.000 што значи да су зараде исплаћене у складу са планом.

Накнаде по уговору о делу није било, а планирано је 140.000 у те сврхе.

Накнаде по уговору о привременим и повременим пословима су доста повећане у односу на план због ангажовања већег броја радника од планираног.

Дневнице на службеном путу нису исплаћиване у овом периоду као и накнаде трошкова на службеном путу.

Отпремнине за одлазак у пензију су повећане у односу на план, јер је уместо планираних 4 у извештајном периоду исплаћено 7 отпремнина.

Јубиларне награде су исплаћене у мањем износу у односу на план, због кашњења у исплати.

Помоћ радницима исплаћује се социјално и здравствено угроженим радницима и у периоду јануар-јун 2022. је исплаћена у веома ниском износу.

5. ДИНАМИКА ЗАПОСЛЕНИХ

Закључно са 30.06.2022 ЈП Стандард има 382 запосленa , од чега 357 запослених на неодређено време и 25 запослених на одређено време.

Постоји значајан пријем запослених, иако није остварен у планираном обиму . 12 радника ангажованих на привременим и повременим пословима запослено је на одређено време, а 2 радника су запослена на неодређено време .

Што се одлива радне снаге тиче, 3 запослена су отишла у пензију у другом кварталу.

Због одрживости процеса рада, очекује се да се у наредном периоду усклади број планираних и новозапослених радника, ради попуњавања упражњених радних места.

6. РАСПОН ПЛАНИРАНИХ И ИСПЛАЋЕНИХ ЗАРАДА

Просечна зарада (БРУТО 1) за други квартал 2022. износи 82.177 динара, док просечна ислаћена нето зарада за тај период износи 59.535 динара.

На износ исплаћених зарада утиче више фактора: одмори, боловања, рад празником и викендом, минули рад, тренутни прописани износ минималне зараде у Републици Србији, колективни уговор.

Када се све то узме у обзир може се рећи да су исплаћене зараде у складу са планом за 2022.

7. СУБВЕНЦИЈЕ И ОСТАЛИ ПРИХОДИ ИЗ БУЏЕТА

Субвенције из буџета града Јагодине исплаћују се на основу одлуке Скупштине града о субвенционисању цена пијачних услуга.

Субвенције из буџета за период 01.01.2022. до 30.06.2022. у складу су са планом.

Реализација субвенција зависи од броја тренутно издатих тезги на пијаци . Од планираних 360.000 закључно са 30.06.2022. реализовано је 311.680 динара субвенција.

8. СРЕДСТВА ЗА ПОСЕБНЕ НАМЕНЕ

Трошкови репрезентације су значајно мањи у односу на план. Од планираних 270.000 реализовано је 56.669 динара.

Трошкови рекламе и пропаганде нису се променили у односу на први квартал. Од планираних 100.000 реализовано је 69.412 динара.

9. КРЕДИТНА ЗАДУЖЕНОСТ

Закључно са 30.06.2022. укупна кредитна задуженост износи 351.411.648 динара. У јуну 2022. било je нових кредитних задужења чија је намена инвестиционо улагање које се очекује у наредном периоду.

10. ИЗВЕШТАЈ О ИНВЕСТИЦИЈАМА

У периоду јануар-јун 2022. ЈП Стандард није није имало планираних ни реализованих инвестиција. Инвестиције су планиране за наредни период, а односе се на пословни простор за обављање комуналне делатности.

11. ПОТРАЖИВАЊА, ОБАВЕЗЕ И СУДСКИ СПОРОВИ

Потраживања су приказана у бруто износу за све врсте потраживања која ЈП Стандард има према својим дужницима. Потраживања до 3 месеца износе 83.672.874, од 3 месеца до 12 месеци износе 73.374.378, а старија од 12 месеци 411.834.754. Исправка ненаплаћених потраживања се врши за сва потраживања старија од 120 дана.

Обавезе приказују обавезе ЈП Стандард по свим основима. Обавезе до 3 месеца износе 104.672.229, од 3 месеца до 12 месеци износе 177.967.072, а старије од 12 месеци износе 367.899.166.

На крају другог квартала води се 99 спорова за комуналне услуге у којима се ЈП Стандард појављује као тужилац и 200 спорова у којима се појављује као тужени (углавном радни спорови поводом накнаде за превоз).

**IV ЗАКЉУЧНА РАЗМАТРАЊА И НАПОМЕНЕ**

Показатаљи пословања ЈП Стандард за период 01.01.2022. - 30.06.2022. не одступају значајно од планираних вредности. За разлику од претходног квартала када је забележен негативан нето резултат, на крају другог квартала 2022. постоји позитиван нето резултат у износу од 46.191.000 динара.

Очекује се повећање активности ЈП Стандард , а самим тим и повећање прихода од продаје производа и услуга у наредном периоду па се очекује повољан резултат и у наредном кварталу.

Предузете су мере према нередовним платишама , корисницима услуга, у виду опомена и утужења. Очекује се да ће предузете мере позитивно утицати на пословање ЈП Стандард у наредном извештајном периоду.

Директор ЈП Стандард

Драган Лукић

Датум 29.07. 2022. \_\_\_\_\_\_\_\_\_\_\_\_\_\_\_\_\_\_